ROZHODNUTIE KOMISIE
z 11. augusta 2008,
ktorým sa mení a dopĺňa dodatok k prílohe VI k Aktu o pristúpení Bulharska a Rumunska, pokiaľ ide o určité prevádzkarne na spracovanie mlieka v Bulharsku
[oznámené pod číslom K(2008) 4269]
(Text s významom pre EHP)
(2008/672/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na Akt o pristúpení Bulharska a Rumunska, a najmä na prvý pododsek odseku f) oddielu B kapitoly 4 jeho prílohy VI,
keďže:
(1)
Aktom o pristúpení Bulharska a Rumunska boli Bulharsku udelené prechodné obdobia na dosiahnutie súladu určitých prevádzkarní na spracovanie mlieka s požiadavkami nariadenia Európskeho parlamentu a Rady (ES) č. 853/2004 z 29. apríla 2004, ktorým sa ustanovujú osobitné hygienické predpisy pre potraviny živočíšneho pôvodu (1).
(2)
Dodatok k prílohe VI k aktu o pristúpení sa zmenil a doplnil rozhodnutiami Komisie 2007/26/ES (2), 2007/689/ES (3), 2008/209/ES (4), 2008/331/ES (5) a 2008/547/ES (6). Bulharsko poskytlo záruky toho, že päť prevádzkarní na spracovanie mlieka ukončilo modernizačný proces a v súčasnosti sú v plnej miere v súlade s právnymi predpismi Spoločenstva. Týmto prevádzkarniam sa povoľuje prijímať a spracúvať surové mlieko, ktoré nespĺňa požiadavky. Preto by sa mali zaradiť do zoznamu kapitoly I dodatku k prílohe VI.
(3)
Jedna prevádzkareň na spracovanie mlieka, ktorá je v súčasnosti zaradená do zoznamu ako prevádzkareň, ktorá spĺňa požiadavky, bude prijímať a spracúvať surové mlieko spĺňajúce požiadavky a surové mlieko, ktoré nespĺňa požiadavky, na dvoch samostatných linkách. Uvedená prevádzkareň by mala byť preto zaradená do zoznamu kapitoly II. Ďalšia prevádzkareň na spracovanie mlieka, ktorá je v súčasnosti zaradená do zoznamu kapitoly II, bude prijímať a spracúvať iba mlieko spĺňajúce požiadavky. Táto prevádzkareň by sa preto mala vypustiť z kapitoly II dodatku k prílohe VI.
(4)
Dodatok k prílohe VI k Aktu o pristúpení Bulharska a Rumunska by sa preto mal zodpovedajúcim spôsobom zmeniť a doplniť.
(5)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Dodatok k prílohe VI k Aktu o pristúpení Bulharska a Rumunska sa mení a dopĺňa v súlade s prílohou k tomuto rozhodnutiu.
Článok 2
Toto rozhodnutie je určené členským štátom.
V Bruseli 11. augusta 2008